钦定古今图书集成/理学汇编/学行典/第265卷 > 孔述睿
## 钦定古今图书集成/理学汇编/学行典/第265卷 > 孔述睿

按《唐书隐逸传》：“孔述睿，越州山阴人，梁侍中休源八
世孙。高祖德绍，事窦建德为中书侍郎，尝草檄毁薄
太宗。贼平，执登氾水楼，责曰：‘尔以檄谤我云何’？对曰：
‘犬吠非其主’。帝怒曰：‘贼乃主耶’？命壮士捽殒楼下。曾
祖昌寓，字广成，贞观中对策高第，历魏州司马，有治状，帝为不置刺史。为政三年，玺书褒美，进膳部郎中。”
祖祖舜，字奉先，为监察御史，以累下除成武令，雉驯
于廷。述睿少与兄充符、弟克让笃孝，己孤，偕隐嵩山。
而述睿资嗜学。大历中，刘晏荐于代宗，以太常寺协
律郎召，擢累司勋员外郎、史馆修撰。述睿每一迁，即
至朝谢，俄而辞疾归，以为常。德宗立，拜谏议大夫，命
河南尹赵惠伯赍诏书朿帛，备礼敦遣。既至，对别殿，
赐第宅，给厩马，兼皇太子侍读。固辞弗许。久乃改秘
书少监，兼右庶子，复为史馆修撰。述睿重次《地理志》，
本末最详。性退让，未始忤物，虽亲朋燕集，至严默终
日，人皆畏之。与令狐峘同职，峘数抵侮，然卒不校也，
时称长者。贞元四年，帝念平凉之难，尤恻怛，以述睿
精悫而诚，故遣持祠，具称诏临祭，又以疾乞解，久乃
许以太子宾客还乡，赐帛五十匹、衣一袭。故事，致仕
不给公驿，帝特命给焉。卒，年七十一，赠工部尚书。子
敏行，字至之。元和初，擢进士第。岳鄂吕元膺表在节
度府。元膺徙东都、河中，辄随府迁入，拜右拾遗，四迁
司勋郎中、集贤殿学士。谏议大夫。李绛遇害事，本监
军杨叔元，时无敢言，敏行上书极论之，叔元乃得罪。
以名臣子少修洁，及仕宦，能交当时豪杰，有名一时，
而雅操不逮父矣。卒，年三十九，赠工部侍郎。

按《旧唐书》：述睿每加恩命，暂至朝廷，谢恩旬日，即辞
疾却归旧隐。德宗践祚，以谏议大夫银章朱绶，命河
南尹赵惠伯赍诏书，元𫄸束帛，就嵩山以礼征聘。述
睿既至，召对于别殿，特赐第宅，给以厩马，兼为皇太
子侍读。旬日后，累表固辞，依前乞还旧山。诏报之曰：
“卿怀伊挚匡时之道，有广成嘉遁之风。养素丘园，屡
辞命秩。朕以峒山问道，渭水求师，亦何必务执劳谦，
固求退让，无违朕旨，且启乃心。”述睿既恳辞不获，方
就职。久之，改秘书少监，兼右庶子，再加史馆修撰。述
睿精于地理，在馆乃重修《地理志》，时称详究。而又性
谦和退让，与物无竞，每亲朋集会，尝恂恂然似不能
言者，人皆敬之。时令狐峘亦充修撰，与述睿同职，多
以细碎之事侵述睿，述睿皆让之，竟不与争，时人称
为长者。贞元四年，命赍诏并御馔衣服数百袭，往平
凉盟会处祭陷殁将士骸骨，以述睿性精悫故也。九
年，以疾上表请罢官，诏不许，报之曰：“朕以卿德重朝
端，行敦风俗，不言之教，所赖攸深。未依来请，想宜悉
也。”述睿再三上表，方获允许，乃以太子宾客、赐紫金
鱼袋致仕，放还乡里，仍赐帛五十疋，衣一袭。故事，致
仕还乡者，皆不给公乘，德宗优宠儒者，特命给而遣
之。贞元十六年九月卒，年七十一，赠工部尚书。